作者：史浩
词牌/韵律：白苎

paragraphs: 腊天寒，晓风劲，幽香频吐。
精神绰约，谁羡姑射居处。
江南探春独步。
恨无侣。
微语。
又谁管、雪势霜威埋妒。
且图少陵东阁作诗苦。
拟烦玉纤轻拗、宁相许。
惜取。
栏干遍倚，月淡黄昏，水边清浅，不放红尘染污。
似名画手丹青，罢施缃素。
不随艳卉，强媚韶光一瞬，飘荡无据。
只恐金门，宝鼎方调，时时来觑。
便把枝头，豆颗朝天去。